कमजोर कथा, दमदार एक्सन ‘लियो’
चलचित्र ‘मास्टर’ पछि निर्देशक लोकेश कनागराज र अभिनेता विजयको जोडी फेरि एक पटक चलचित्र ‘लियो’ मा देखिएको छ । चलचित्र पूर्ण एक्सनले भरिएको छ भने लोकेशले चलचित्रलाई कथानकभन्दा पनि धेरै मात्रामा एक्सनमय बनाउनुभएको छ । चलचित्रको कथा हिमाञ्चल प्रदेशको एउटा सानो सहरबाट सुरु हुन्छ, जहाँ पार्थिवन (विजय), श्रीमती सत्या (त्रिशा) र दुई छोराछोरीसँग बस्छन् । उनको एउटा क्याफे छ । आफ्नो परिवारलाई असाध्यै माया गर्ने पार्थिवनले वन विभागसँगको सहकार्यमा जनावरको ज्यान पनि बचाउने काम गर्छन् । एक दिन सहरमा हाइना देखिन्छ । पार्थिवनले आफ्नो ज्यान जोखिममा पारेर हाइनालाई समात्छन् । जसका कारण देशभरका पत्रपत्रिकामा उनका तस्बिर प्रकाशित हुन्छन् र सबैतिर उनको चर्चा चुलिँदै जान्छ । ती तस्बिर देखेर दक्षिण भारतीय ग्याङ्स्टर हेरोल्ड दास (अर्जुन सर्जा) लाई आफ्नो भतिजा लियो दासको सम्झना आउँछ । जसको रूप ठ्याक्कै पार्थिवन जस्तै मिलेको हुन्छ ।
काठमाडौँ, कात्तिक १२ गते । चलचित्र ‘मास्टर’ पछि निर्देशक लोकेश कनागराज र अभिनेता विजयको जोडी फेरि एक पटक चलचित्र ‘लियो’ मा देखिएको छ । चलचित्र पूर्ण एक्सनले भरिएको छ भने लोकेशले चलचित्रलाई कथानकभन्दा पनि धेरै मात्रामा एक्सनमय बनाउनुभएको छ । चलचित्रको कथा हिमाञ्चल प्रदेशको एउटा सानो सहरबाट सुरु हुन्छ, जहाँ पार्थिवन (विजय), श्रीमती सत्या (त्रिशा) र दुई छोराछोरीसँग बस्छन् । उनको एउटा क्याफे छ । आफ्नो परिवारलाई असाध्यै माया गर्ने पार्थिवनले वन विभागसँगको सहकार्यमा जनावरको ज्यान पनि बचाउने काम गर्छन् । एक दिन सहरमा हाइना देखिन्छ । पार्थिवनले आफ्नो ज्यान जोखिममा पारेर हाइनालाई समात्छन् । जसका कारण देशभरका पत्रपत्रिकामा उनका तस्बिर प्रकाशित हुन्छन् र सबैतिर उनको चर्चा चुलिँदै जान्छ । ती तस्बिर देखेर दक्षिण भारतीय ग्याङ्स्टर हेरोल्ड दास (अर्जुन सर्जा) लाई आफ्नो भतिजा लियो दासको सम्झना आउँछ । जसको रूप ठ्याक्कै पार्थिवन जस्तै मिलेको हुन्छ । लियो धेरै वर्षअघि एउटा दुर्घटनामा बेपत्ता भएका हुन्छन् । ह्यारोल्डबाट लियोका बारेमा सुनेर उनका जेठा भाइ एन्थोनी दास (सञ्जय दत्त) आफ्नो छोरालाई भेट्न हिमाञ्चल पुग्छन् । उसले पार्थिवनलाई भेट्छन् तर उसले आफूलाई लियोका रूपमा स्वीकार गर्न अस्वीकार गर्छन् । पार्थिवनका बारेमा सत्य पत्ता लगाउन एन्थोनीले उनको परिवारमाथि अनेकन दबाब दिन खोज्छन् । के पार्थिवन नै लियो हुन् त ? यही प्रश्नको जवाफको खोजीमा अड्किएको छ चलचित्र ‘लियो’ ।  एक्सन चलचित्रका लागि चर्चित निर्देशक कनागराजले यस पटक पनि दर्शकलाई निराश बनाउनुभएको छैन । चलचित्रका प्रायः एक्सन दृश्यले दर्शकलाई अवश्य नै दुई घण्टा रमाइलो गराउँछ । चलचित्रको कथाले दर्शकलाई मध्यान्तरसम्म सोचमग्न बनाउँछ । मध्यान्तरपछि सञ्जय दत्त मुख्य खलनायकका रूपमा कथामा प्रवेश गर्छन् तर दुःखको कुरा चलचित्रको कथा मध्यान्तरपछि कमजोर बन्दै गएको छ । लोकेशले ठुला कलाकारका साथ आफ्नो चलचित्रमा बलियो एक्सन फ्लेबर थप्नुभएको छ तर मध्यान्तरपछि उहाँले कथालाई बलियो राख्न सक्नुभएन । चलचित्रको एक्सन पक्कै उत्कृष्ट छ तर कथाको स्तरमा खासै दम छैन । अभिनयका दृष्टिले हेर्दा विजयले चलचित्रमा उत्कृष्ट काम गरेका छन् । खलनायकका रूपमा सञ्जय दत्तले विजयको अगाडि खासै प्रभाव छोड्न सकेका छैनन् । त्यस्तै अर्जुन सर्जाले पक्कै पनि विजयलाई कडा चुनौती दिएका छन् तर उनले त्यति धेरै दृश्य पाएका छैनन् । त्रिशाले राम्रो काम गरेकी छिन् । चलचित्रका बाँकी कलाकारले आआफ्नो भूमिकामा न्याय गरेका छन् ।चलचित्रमा अनिरुद्ध रविचन्द्रनको सङ्गीतलाई केही मात्रामा राम्रो मान्न सकिन्छ तर उहाँको अघिल्लो फिल्म ‘विक्रम’ सँग तुलना गर्ने हो भने यसमा अलि फिक्का लाग्छ । चलचित्रका गीत हिन्दीमा राम्रोसँग अनुवाद गरिएको भए केही राम्रो हुने थियो । मनोज परमहंसको छायाङ्कन उत्कृष्ट छ । हाइना दृश्यमा भिएफएक्सको राम्रो प्रयोग गरिएको छ । ‘लियो’ पूर्णतया एक्सन मसाला चलचित्र हो । निर्देशकले चलचित्रको कथामा अलि बढी मेहनत गरेको भए अवश्य नै उत्कृष्ट चलचित्र बन्न सक्थ्यो । 